**Գառնիկ Ներսիսյան**

**Բովանդակություն**

Ներածություն………………………………………………………………………………...….2

Արժեքային համակարգ: Ձևավորման առանձնահատկությունները………………….…4

Եզրակացություն………………………………………………………………………………..8

Օգտագործված գրականության ցանկ………………………………………………….…….9

 **ՆԵՐԱԾՈՒԹՅՈՒՆ**

 Արդի կրթության զարգացման միտումներից է անցումը արժեքային հայեցակարգերի: Այս կողմնորոշումը բնականորեն պահանջում է ավանդական և նորարարական կրթական գործընթացների արժեքային հայեցակարգային մոտեցումների մեթոդաբանության խորը ուսումնասիրություն:

**Հետազոտության արդիականություն**

Արժեքային հայեցակարգերը հիմնականում պայմանավորված են երկու հակասություններով՝ մի կողմից տեղի է ունենում ավանդական հասարակական արժեքների արժեզրկում «որոնց վրա հիմնված է ժամանակակից կրթությունը» մյուս կողմից «այդ փոփոխությունները նպաստում են նոր արժեքների ձևավորմանը», որն էլ առաջ է բերում դրանց արժեբանական ուսումնասիրության անհրաժեշտություն:

**Ուսուցման և դաստիարակության գործընթացները ունեն ընդհանուր հատկանիշներ, որոնք պայմանավորված են ուսումնադաստիարակչական գործընթացի տրամաբանությամբ: Ուսուցումը դաստիարակության հիմնական ու գլխավոր միջոցն է: Քննարկելով հստակ նպատակադրված ուսումնադաստիարակչական գործընթացի արդյունավետության խնդիրը՝ կարևորում ենք գործունեության ընթացքում մեթոդի ընտրությունը՝ որպես առաջադրված նպատակի իրականացման առանցքային միջոց, ինչի շնորհիվ կատարվում են գործողություններ, ստեղծվում են իրադրություններ, լուծվում են խնդիրներ:**

**Հետազոտության նպատակը**

 Հետազոտության նպատակն է ուսումնասիրել սովորողների մեջ արժեքային համակարգի ձևավորումը առարկայի դասավանդման ընթացքում:

**Հետազոտության խնդիրները**

* ուսումնասիրել ուսումնադաստիարակչական աշխատանքի հիմնական սկզբունքները, նպատակը և խնդիրներ:
* ուսումնասիրել սովորողների արժեքային համակարգի առանձնահատկությունները
* վերլուծել արժեհամակարգի փոփոխման և ձևավորման առանձնահատկությունները առարկայի դասավանդման շրջանակներում:

**ԱՐԺԵՔԱՅԻՆ ՀԱՄԱԿԱՐԳ**

 **ՁԵՎԱՎՈՐՄԱՆ ԱՌԱՆՁՆԱՀԱՏԿՈՒԹՅՈՒՆՆԵՐԸ**

Արդի հասարակությունը կրթությունն այլևս չի համարում սոսկ գիտելիքների, կարողությունների ու հմտությունների փոխանցման նպատակաուղղված գործընթաց և արդյունք: Կրթության ժամանակակից բնորոշումն ավելի ընդհանուր և ընդգրկուն է ներկայացնում նրա էությունը: Կրթությունը որևէ բնագավառի վերաբերյալ համակարգված գիտական տեղեկատվության և համակարգված մտածողության ձևավորումն է՝ մասնագիտական գործունեություն իրականացնելու նպատակով: Կրթության գլխավոր չափանիշն անձի կրթվածությունն է:

Կրթությունը հասարակայնորեն կազմակերպված արտաքին պայմանների համակարգ է՝ ստեղծված հասարակության մեջ մարդու զարգացման, սոցիալականացման, ձևավորման նպատակով՝ հասարակության պահանջներին համապատասխան:

Արդի պայմաններում շարունակական կրթության նպատակների փոփոխությունը թելադրում է նրա կազմակերպման ու ղեկավարման նկատմամբ դրսևորել արժեքային մոտեցում, որը թույլ կտա առաջադրել և լուծել հետևյալ խնդիրները՝

1. մանկավարժական տեսության և կրթադաստիարակչական փորձի վերլուծություն արժեբանական տեսանկյունից,
2. կրթության արժեբանական ուղղվածությունն արտահայտող արժեքային հիմքերի որոշում,
3. արժեքային մոտեցումների մշակում՝ ազգային կրթության զարգացման և հետագա կատարելագործման ռազմավարությունը որոշելու համար:

Նշված խնդիրները բացահայտում են մանկավարժական արժեբանության բովանդակությունը, որը ներկայացվում է գիտական, կիրառական և գործնական տեսանկյունների միասնությամբ:

**Յուրաքանչյուր ուսումնադաստիարակչական գործընթաց, այդ թվում նաև շախմատ առարկայի ուսումնադաստիարակչական գործընթացն ունի զգայական-դիտողական, մտավոր կարողությունները զարգացնող, բարոյական որակները, կամքը ձևավորող, կրթող ու դաստիարակող կողմեր, որոնք բոլորն էլ կարևոր են և ապահովում են երեխայի անձի զարգացումը:**

**Ուսումնադաստիարակչական գործընթացը կառուցվում է հետևյալ հիմնական սկզբունքներին համապատասխան՝ ժողովրդական կրթության համակարգի միասնություն, դպրոցի բոլոր օղակների հաջորդականություն և ցանկացած փուլում դպրոցականների ուսուցման ցածր աստիճանից բարձրին անցնելու հնարավորության ընձեռում:** Դասի ձևերը բազմազան են: Լավ ուսուցչի մոտ ոչ մի դասը չի կրկնօրինակվում, տառացիորեն չեն կրկնվում անցկացրած մյուս պարապմունքները, քանի որ իսկական դասն ուսուցչի և նրա աշակերտների կոլեկտիվ ստեղծագործությունն է:

 Հայտնի է, որ շախմատը խթանում է տարբեր մտավոր ունակություններ և կյանքի հմտություններ, ներառյալ՝

* Խնդրի լուծում
* Վերլուծական միտք
* Բարելավված հիշողություն
* Համակենտրոնացում
* Քննադատական ​​մտածողությունը
* Ռազմավարական պլանավորում
* Համբերություն

Ըստ շախմատի գրոսմայստեր դոկտոր Միլան Վուկչևիչի՝ շախմատը ստիպում է մարդուն մշակել խնդիրների լուծման սեփական մեթոդաբանությունը, որը կարող է կիրառվել ամբողջ կյանքի ընթացքում: Շախմատն ավելի լավ մտածողներ է դարձնում և պետք է խաղալ ոչ թե պրոֆեսիոնալ խաղացող դառնալու գաղափարով, այլ այն, որ շախմատիստները դառնան գիտությունների, ճարտարագիտության և տնտեսության դոկտորներ[[1]](#footnote-1):

 Այս իմաստուն խաղի միջոցով ձեռք բերված բնավորության որակները դժվար թե հնարավոր լինի հաշվել։ Աշխարհի 14-րդ չեմպիոն Վլադիմիր Կրամնիկը մի առիթով նշել է, որ շախմատը սովորեցնում է լինել պատասխանատու[[2]](#footnote-2):

 Շախմատի տախտակի վրա պարբերաբար բախվելով կրիտիկական իրավիճակների՝ մարդը սովորում է կանխամտածված որոշումներ կայացնել և դրանց համար ողջ պատասխանատվությունն ստանձնել: Եթե երեխան մանկության տարիներին սովորի շախմատ խաղալ, ապա ապագայում նա կկարողանա գլուխ հանել կյանքի ցանկացած առաջադրանքից։

 Շախմատը կրտսեր դպրոցականներին սովորեցնում է լինել ավելի մտածված, ինքնաքննադատ, հավաքված և ուշադիր։ Շախմատային խնդիր լուծելու կամ ուժեղ հակառակորդի դեմ խաղում հաղթելու համար պետք է, ինչպես հնարամտորեն գտնել լավագույն քայլերը, այնպես էլ կանխատեսել ապագա իրադարձությունները: Շախմատը տրամաբանական խաղ է։ Տրամաբանական մտածելու ունակությունը աշակերտների մոտ զարգանում է խաղից խաղ, դասագրքից դասագիրք։ Շախմատի հիմնական բաղադրիչներից մեկը դիրքի վերլուծությունն է։ Իր գիտելիքների ուժով խաղացող աշակերտը վերլուծություն է անցկացնում և դրա հիման վրա կազմում է խաղի պլան։ Ցանկացած մարդ վերլուծելու կարողություն ունի, բայց շախմատի շնորհիվ այն շատ ավելի արագ ու արդյունավետ է զարգանում։

 Շախմատը հիշողության հիանալի մարզում է: Բազմաթիվ տարբերակներ հաշվարկելը և դրանք նկատի ունենալը, բնորոշ դիրքերը հիշելը ստիպում են աշակերտներին աշխատել առավելագույն ծանրաբեռնվածությամբ։

 Ցանկացած շախմատային խաղի վերջնական նպատակը հաղթանակն է։ Եվ եթե հաշվի առնեք, որ աշակերտին հակադրվում է հակառակորդը, ապա նրա դիմադրությունը հաղթահարելու ուժեղ կամային ջանքերն անխուսափելի են։

 Շախմատն ինքնին նպաստում է նպատակասլացության զարգացմանը։ Խաղի ցանկացած ռազմավարական պլան ունի վերջնական նպատակ, որին ձգտում է խաղացողը՝ հաղթահարելով հակառակորդի դիմադրությունը։

 Շախմատը դրական է ազդում մտավոր կարողությունների զարգացման վրա։ Շախմատի առավելությունները երեխաների և մեծահասակների զարգացման գործում բազմիցս ապացուցվել են բազմաթիվ ուսումնասիրությունների և փորձերի միջոցով: Շախմատի ազդեցությունը արժեքային համակարգի վրա տեսականորեն ուսումնասիրված է և գործնականում հաստատված։ Շախմատով կանոնավոր զբաղվելը հնարավորություն է տալիս ձևավորելու և զարգացնելու աշակերտների արժեհամակարգը:

 Որպես խաղ՝ շախմատի արդյունավետ ուսուցման գործընթացի իրականացման գրավականն են հանդիսանում մանկավարժները, որոնց կերպարից, վարպետությունից և մասնագիտական հմտություններից շատ բան է կախված:

**ԵԶՐԱԿԱՑՈՒԹՅՈՒՆ**

Յուրաքանչյուր մանկավարժական գործունեություն իրենից ենթադրում է ուսումնադաստիարակչական գործընթացի կազմակերպման գործում վճռական դերը հատկացնել ուսուցման և դաստիարակության մեթոդներին: Հենց դրանք են հնարավորություն տալիս իրականացնելու ուսումանդաստիարակչական գործընթացի կազմակերպման ձևերը՝ ապահովելով դաստիարակչական նպատակների և խնդիրների իրագործումը:

 Մեթոդները մանկավարժական միջոցներն են, որոնք կիրառվում են որպես ուսումնադաստիարակչական գործընթացը կազմակերպելու և նրա զարգացումը կառավարելու եղանակներ: Ուսուցման և դաստիարակության մեթոդիկայի հիմքը առաջադրված նպատակներին և խնդիրներին ենթարկվող մանկավարժական փորձն է:

 Ուսուցման և դաստիարակության մեթոդները լինում են ընդհանուր և մասնավոր: Ընդհանուր են այն մեթոդները, որոնք օգտագործվում են ուսուցչի կողմից՝ անկախ այն աշխատանքի բնագավառից և կոնկրետ խնդիրներից, որոնք նա լուծում է: Այդպիսիք են դաստիարակող կոլեկտիվի կազմակերպման մեթոդները, համոզման, ուսուցման, մանկավարժական ներգործման մեթոդները: Մասնավոր մեթոդները կիրառվում են մի շարք կոնկրետ խնդիրների լուծման ժամանակ և չեն օգտագործվում այլ խնդիրներ լուծելիս:

Եվ այս ամենը մեզ թույլ է տալիս հասկանալ ուսումնադաստիարակչական գործընթացի միասնության էությունն ու կարևորությունը, դրա դերի և նշանակության մասին երեխայի զարգացման գործում:

**Շախմատ առարկայի ուսումնադաստիարակչական գործընթացը մեծապես նպաստում է նախադպրոցական տարիքի աշակերտների արժեհամակարգի ձևավորմանը: Որակյալ և հմուտ ուսուցիչները նույնպես մեծապես նպաստում են վերոնշյալ գործընթացին՝ կրելով ուսումնադաստիարակչական գործընթացի ողջ պատասխանատվությունը:**

**Օգտագործված գրականության ցանկ**

1. Թորգոմյան Լ. Վ., Մանկավարժական արժեբանության հիմունքներ, Երևան, 2011թ.:
2. Հակոբյան Գ. Հ., Մանկավարժական պրակտիկայի ուղեցույց: Մեթոդական ձեռնարկ, Եր.: Արտագերս, 2017թ.:
3. <https://tryengineering.org/hy/news/how-chess-enhances-stem-skills/>
4. <https://fondeco.ru/hy/chto-razvivayut-shahmaty-vliyanie-shahmat-na-intellekt/>
1. <https://tryengineering.org/hy/news/how-chess-enhances-stem-skills/> [↑](#footnote-ref-1)
2. <https://fondeco.ru/hy/chto-razvivayut-shahmaty-vliyanie-shahmat-na-intellekt/> [↑](#footnote-ref-2)